b"\n_START_ARTICLE_\nEsgl\xc3\xa9sia de l'Assumpci\xc3\xb3 de Cat\xc3\xad\n_START_SECTION_\nHist\xc3\xb2ria\n_START_PARAGRAPH_\nIniciades les obres en la segona meitat del segle XIII, se segueix la forma constructiva m\xc3\xa9s habitual dels primers anys de la conquesta: esgl\xc3\xa9sia d'una nau de quatre trams amb tres arcs diafragm\xc3\xa0tics coberts per una armadura de fusta, de la qual encara es conserven elements de la coberta i la portada rom\xc3\xa0nica del costat de l'Evangeli. El 2 d'octubre de 1314, en una visita pastoral del bisbe de Tortosa Francesc de Paholac, ja estava oberta al culte i disposava de llibres i d'ornaments necessaris. Poc despr\xc3\xa9s, el 1322, es reforma i amplia, afegint tres trams a la nau i es col\xc2\xb7loca la portada del costat de l'Ep\xc3\xadstola._NEWLINE_Durant els segles XIV i XV, en les parets laterals entre contraforts, es van afegint les capelles. En 1354 es construeix la capella de sant Blai, primera del costat de l'Evangeli. En 1377 es construeix la capella de sant Miquel i sant Pere Ap\xc3\xb2stol, tercera del costat de l'Ep\xc3\xadstola, manada construir per Pere Montserrat, mercader, i edificada per Bartomeu Duran, picapedrer de Tortosa. En 1389 es construeix la capella de sant Mart\xc3\xad, primera de l'Ep\xc3\xadstola, realitzada pels picapedrers Berenguer Roca, d'Alboc\xc3\xa0sser, i Jaume Sans, de Cat\xc3\xad. En 1447 es construeix la capella dels sants Joans, segona de l'Evangeli. En 1448 s'edifica la primera capella de la Passi\xc3\xb3, quarta de l'ep\xc3\xadstola, a mans de Pedro Crespo, picapedrer de Santander. En 1451 Pedro Crespo i Antoni Arb\xc3\xb3 construeixen la segona capella de la Passi\xc3\xb3, tercera de l'Evangeli. I entre 1503 i 1504 s'edifica la capella de les \xc3\x80nimes, cinquena de l'Ep\xc3\xadstola, a mans de Joan Bellmunt, picapedrer._NEWLINE_Altres obres que afectaren el conjunt parroquial foren la construcci\xc3\xb3 de la casa abadia, encarregada pel rector Pere Duran, i que es realitz\xc3\xa0 entre els anys 1376 i 1385, i la construcci\xc3\xb3 de la sagristia primitiva i el cor, comen\xc3\xa7ades les obres el 1405. Ja en el segle XVII torna l'\xc3\xadmpetu constructiu, i aix\xc3\xad, en 1619 el picapedrer Pere del Sol aixecava el campanar; en 1626 estava constru\xc3\xaft el cor nou; en 1643 Joan Noguer construeix la sagristia nova i l'arxiu; en 1667 Agust\xc3\xad Beltran arregla la sostrada, moment en qu\xc3\xa8 es cobreix l'armadura de fusta de la nau per volta paredada que es decora amb esgrafiats; i en 1677 es contracta amb Pere Ebr\xc3\xad la construcci\xc3\xb3 d'un nou retaule major._NEWLINE_L'ampliaci\xc3\xb3 m\xc3\xa9s important despr\xc3\xa9s de l'\xc3\xa8poca medieval fou la capella de la Comuni\xc3\xb3, promoguda pel rector Francesc Celma, qui particip\xc3\xa0 en l'elaboraci\xc3\xb3 de tot el projecte. La capella es va construir r\xc3\xa0pidament. La primera pedra es va col\xc2\xb7locar el 3 de maig de 1742, l'estructura estava acabada el 1744, i sols faltava la decoraci\xc3\xb3 interior, finalitzada aquesta el 31 de desembre de 1747, quan es trasllada el Sant\xc3\xadssim Sagrament. Antoni Granger realitza les traces, les obres foren realitzades per Miquel Blasco i els seus fills, i la decoraci\xc3\xb3 interior la realitz\xc3\xa0 el pintor santmatev\xc3\xa0 Pasqual Mespletera._NEWLINE_Ja en el segle XX, es renova i reforma el paviment entre 1915 i 1930, el 1937 es reformen les capelles laterals, i en els anys 70 es restaura el temple, eliminant part de l'arrebossat barroc._NEWLINE_Amb motiu de l'exposici\xc3\xb3 \xc2\xabPulchra Magistri. L'esplendor del Maestrat a Castell\xc3\xb3\xc2\xbb \xe2\x80\x94promoguda per la Fundaci\xc3\xb3 \xc2\xabLa Llum de les Imatges\xc2\xbb, que s'ha realitzat entre novembre de 2013 i novembre de 2014, i on Cat\xc3\xad ha estat una de les seus\xe2\x80\x94; durant l'any 2013 es realitzaren obres de rehabilitaci\xc3\xb3 de l'esgl\xc3\xa9sia, amb la substituci\xc3\xb3 de l'armadura de coberta i la recuperaci\xc3\xb3 dels esgrafiats de la volta que estaven amagats per una capa de pintura.\n_START_SECTION_\nEstructura\n_START_PARAGRAPH_\nEl temple \xc3\xa9s una \xc3\xbanica nau de planta rectangular amb set trams separats per arcs diafragm\xc3\xa0tics apuntats i carregats sobre pilastres rectangulars, on el capitell \xc3\xa9s una simple motllura. La cap\xc3\xa7alera \xc3\xa9s plana i darrere, la sagristia. T\xc3\xa9 cor alt al peus, capelles laterals, entre els contraforts, de distinta fond\xc3\xa0ria, i dues portes, una en cada costat, prop dels peus de la nau. La sostrada \xc3\xa9s a dos vessants, coberta per teules._NEWLINE_ _NEWLINE_La torre campanar, adossada als peus de la nau, al costat de l'Evangeli, \xc3\xa9s una construcci\xc3\xb3 quadrangular de dos cossos, on el superior, en cada costat, t\xc3\xa9 dues obertures de mig punt per a les campanes. La capella de la Comuni\xc3\xb3, adossada a l'esgl\xc3\xa9sia per la cap\xc3\xa7alera del costat de l'Ep\xc3\xadstola, \xc3\xa9s una nau allargada amb capelles laterals sols al costat de l'Ep\xc3\xadstola._NEWLINE_Els murs s\xc3\xb3n de ma\xc3\xa7oneria de pedra, i en els angles i en les obertures, estan refor\xc3\xa7ats per carreus. Del parament exterior del temple sols destaquen les tres portades: la m\xc3\xa9s antiga, situada al carrer Major, \xc3\xa9s un arc atrompetat de mig punt amb dovelles radials i una motllura exterior que tanca l'arc, que surt des d'una imposta decorada amb motius animals i vegetals, la situada a la pla\xc3\xa7a de l'Esgl\xc3\xa9sia \xc3\xa9s un arc de mig punt amb 23 dovelles estretes i molt allargades envoltat per la imposta i per una motllura circular, i la m\xc3\xa9s moderna, tamb\xc3\xa9 situada a la pla\xc3\xa7a de l'esgl\xc3\xa9sia, i que d\xc3\xb3na acc\xc3\xa9s a la capella de la Comuni\xc3\xb3, \xc3\xa9s una obertura d'arc de llinda i est\xc3\xa0 formada per carreus rebaixats formant una motllura, i al damunt, en baix relleu, un oval decorat amb fulles encercla el s\xc3\xadmbol eucar\xc3\xadstic.\n_START_SECTION_\nInterior\n_START_PARAGRAPH_\nA l'esgl\xc3\xa9sia destaca la decoraci\xc3\xb3 de la volta, coberta per esgrafiats que mostren una magn\xc3\xadfica representaci\xc3\xb3 del bestiari medieval (dracs, ocells, c\xc3\xa9rvols, lleons) i la simbologia cristiana (al\xc2\xb7ludint a la Mare de D\xc3\xa9u del Roser), amb la funci\xc3\xb3 de commoure al feligr\xc3\xa8s, i el Retaule de Sant Lloren\xc3\xa7 i de Sant Pere de Verona \xe2\x80\x94situat a la capella de sant Miquel i de sant Pere Ap\xc3\xb2stol\xe2\x80\x94, obra contractada en 1460 per Jacomart, tot i que amb segura participaci\xc3\xb3 del taller de Joan Reixach, i que \xc3\xa9s considerada una de les obres m\xc3\xa9s importants de la pintura medieval valenciana._NEWLINE_A la capella de la Comuni\xc3\xb3 destaca la decoraci\xc3\xb3 al fresc que cobreix la volta i les parets interiors, amb pintures que representen, en un veritable programa iconogr\xc3\xa0fic dirigit per Francesc Celma, rector de l'esgl\xc3\xa9sia de l'Assumpci\xc3\xb3, l'exaltaci\xc3\xb3 del Sant\xc3\xadssim Sagrament de l'Eucaristia, obra del pintor santmatev\xc3\xa0 Pasqual Mespletera. Aquestes pintures, amb una t\xc3\xa8cnica t\xc3\xadpicament barroca, mostren retaules fingits en els murs, emmarcats per columnes salom\xc3\xb2niques de fust inferior estriat; i columnes cobertes de garlandes, llen\xc3\xa7os i balconades fingides en la part superior."